કેલેન્‍ડરની રીતે જોઈએ તો આપણો દેશ એકવીસમી સદીના બીજા દાયકાના અંત તરફ આગળ વધી રહ્યો છે. કાબેલ વિજ્ઞાની અને ભૂતપૂર્વ રાષ્ટ્રપતિ સ્વ. ડૉ. એ.પી.જે. અબ્દુલ કલામે ‘ઈન્‍ડિયા વીઝન 2020’ નામે એક સપનું જોયું હતું. વિજ્ઞાની હતા એટલે એ સપનું કેવળ કપોળકલ્પનાને બદલે વાસ્તવની ભૂમિ પર ઊભેલું હતું. બે લીટીમાં તેનું વર્ણન કંઈક આમ આપી શકાય: ‘રાષ્ટ્રનું રૂપાંતર એક વિકસીત દેશમાં કરવું. જી.ડી.પી.ના વિકાસદરને બેવડાવવા માટે અને વિકસીત ભારતના સ્વપ્નને સાકાર કરવા માટે ભારતની પ્રમુખ ક્ષમતા, પ્રાકૃતિક સ્રોતો અને પ્રતિભાવંત માનવબળ પર આધારિત પાંચ ક્ષેત્રો નક્કી કરવામાં આવ્યાં છે.” આ ક્ષેત્રોમાં કૃષિ, વીજળી, શિક્ષણ અને સ્વાસ્થ્ય, માહિતી અને પ્રત્યાયન વગેરેનો સમાવેશ થતો હતો. એકવીસમી સદીના આરંભે આ દર્શન જોવામાં આવ્યું હતું અને બે દાયકામાં તે સંપન્ન કરી શકાશે એવો ખ્યાલ હતો. એ રીતે 2020 કેવળ એક વર્ષ કે સાલ નહીં, પણ એક પ્રકારે સીમાસ્તંભરૂપી વર્ષ બની રહે એ વિચાર હતો.